b"\n_START_ARTICLE_\nMena Suvari\n_START_SECTION_\nInf\xc3\xa0ncia i joventut\n_START_PARAGRAPH_\nVa n\xc3\xa9ixer a la ciutat de Newport, a l'estat de Rhode Island, als Estats Units. La seva mare, Candice, t\xc3\xa9 ascend\xc3\xa8ncia grega i treballa d'infermera. El seu pare, Ando S\xc3\xbcvari, \xc3\xa9s un psiquiatra amb ascend\xc3\xa8ncia estoniana. T\xc3\xa9 tres germans, un dels quals \xc3\xa9s membre de l'ex\xc3\xa8rcit dels Estats Units._NEWLINE_La fam\xc3\xadlia es va mudar a la ciutat de Charleston, a Carolina del Sud, on els seus tres germans es van inscriure al col\xc2\xb7legi militar The Citadel. Ella va anar a l'escola Ashley Hall a Charleston i anys m\xc3\xa9s tard va anar al col\xc2\xb7legi Providence High School, a Burbank, Calif\xc3\xb2rnia; es va graduar el 1997._NEWLINE_Quan tenia dotze anys va comen\xc3\xa7ar la carrera de model, i va apar\xc3\xa8ixer en un anunci comercial per a \xe2\x80\x9cRice-A-Roni\xe2\x80\x9d, una marca d'arr\xc3\xb2s americana. Va ser seleccionada per l'ag\xc3\xa8ncia de models Wihelmina Models de Nova York, on va treballar durant cinc anys, fins que va entrar en el m\xc3\xb3n del cinema.\n_START_SECTION_\nCarrera cinematogr\xc3\xa0fica\n_START_PARAGRAPH_\nAls 16 anys va apar\xc3\xa8ixer en s\xc3\xa8ries de televisi\xc3\xb3, com Boy Meets World i ER. El 1999, Mena Suvari va protagonitzar Atomic Train, l'aclamada American Beauty i la popular American Pie. Despr\xc3\xa9s va intervenir en pel\xc2\xb7l\xc3\xadcules com Loser (2000), The Musketeer (2001),  Spun (2002). Ha protagonitzat alguna pol\xc3\xa8mica com certes imatges amb contingut sexual a la seva pel\xc2\xb7l\xc3\xadcula Stuck (2007), del director Stuart Gordon, una pel\xc2\xb7l\xc3\xadcula de s\xc3\xa8rie B realitzada per a la pantalla petita._NEWLINE_Es va casar el 18 de mar\xc3\xa7 del 2000 amb el director de fotografia alemany Robert Brinkmann, 17 anys m\xc3\xa9s gran que ella. Aquest matrimoni es va trencar legalment el 24 d'abril del 2005, al\xc2\xb7legant difer\xc3\xa8ncies irreconciliables, i es van divorciar al maig del mateix any._NEWLINE_A l'octubre del 2008 va anunciar la seva boda pel 2010 amb el productor musical Simone Sestito. En unes declaracions, va assegurar que el fet de con\xc3\xa8ixer a Simone la va ajudar a superar el seu divorci amb Brinkmann. La parella es va separar l'any 2012._NEWLINE_Suvari ha participat en el torneig World Poker Tour del Hollywood Home Games amb l'objectiu de recollir fons per a l'associaci\xc3\xb3 caritativa Starlight Children's Foundation."